HU Az Európai Unió Hivatalos Lapja L 30/1

A BIZOTTSÁG (EU) 2017/170 RENDELETE

(2017. január 30.)

a 396/2005/EK európai parlamenti és tanácsi rendelet II., III. és V. mellékletének az egyes termékekben, illetve azok felületén található bifentrin, karbetamid, cinidon-etil, fenpropimorf és trifluszulfuron szermaradékok határértékei tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára, 18. cikke (1) bekezdésének b) pontjára, valamint 49. cikkének (2) bekezdésére,

mivel:

(1) A karbetamid és a trifluszulfuron tekintetében a 396/2005/EK rendelet III. mellékletének A. része maradékanyag-határértékeket (a továbbiakban: MRL-ek) állapított meg. A bifentrin, a cinidon-etil és a fenpropimorf tekintetében az említett rendelet II. melléklete és III. mellékletének B. része határozott meg MRL-eket.

(2) A bifentrin tekintetében érvényben lévő MRL-ekre vonatkozóan az Európai Élelmiszerbiztonsági Hatóság (a továbbiakban: Hatóság) a 396/2005/EK rendelet 12. cikke (1) bekezdésének megfelelően indokolással ellátott véleményt (2) adott ki. A Hatóság megállapította, hogy a kínai kelre érvényes MRL kockázatot jelent a fogyasztókra nézve. Ezért helyénvaló csökkenteni ezt az MRL-t. A Hatóság a papája, a kelbimbó, a fejes káposzta, a repcemag, a szemes árpa, a szemes kukorica, a termések, a gyökér- és rizóma, a sertés-, szarvasmarha-, juh- és kecskehús (izomszövet), valamint a baromfimáj tekintetében a maradékanyag meghatározásának módosítását, illetve az MRL-ek csökkentését javasolta. Más termékek esetében a jelenlegi MRL-ek emelését vagy változatlanul hagyását szorgalmazta. A Hatóság megállapította, hogy a citrusfélék, a cseresznye, az őszibarack, az eper, a feketeszeder, a hamvas szeder, a málna, valamint a madártojások tekintetében meghatározott MRL-ekkel kapcsolatban nem állnak rendelkezésre bizonyos információk, és a kockázatkezelők részéről további vizsgálatra van szükség. Mivel nem merül fel a fogyasztókat érintő kockázat, a szóban forgó termékek tekintetében az MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. Az említett MRL-eket felül fogják vizsgálni; a felülvizsgálat az e rendelet kihirdetését követő két éven belül rendelkezésre álló információkat fogja figyelembe venni. A Hatóság megállapította, hogy az alma, a körte, a ribiszke, a fokhagyma, az uborka, a cukkini, a sárgadinnye, a görögdinnye, a hüvelyes bab, a hüvely nélküli bab, a hüvelyes borsó, valamint a hüvely nélküli borsó tekintetében meghatározott MRL-ekre vonatkozóan nem álltak rendelkezésre információk, és a kockázatkezelők részéről további vizsgálatra van szükség. A szóban forgó termékekre vonatkozó MRL-eket ezért a kimutatási határértéknek megfelelő értéken kell megállapítani. Figyelembe véve az európai érdekeltek szövetségeinek, valamint a kereskedelmi partnereknek a megjegyzéseit, mivel nem merül fel a fogyasztókat érintő kockázat, a gyógynövénytea vonatkozásában az MRL-eket a 396/2005/EK rendelet II. mellékletében a jelenlegi szinten kell rögzíteni.

(3) A karbetamid tekintetében érvényes MRL-ekre vonatkozóan a Hatóság a 396/2005/EK rendelet 12. cikke (1) bekezdésének megfelelően indokolással ellátott véleményt adott ki (3). A Hatóság a napraforgómag és a repcemag tekintetében a maradékanyag meghatározásának módosítását, valamint az MRL-ek csökkentését javasolta. A Hatóság megállapította, hogy az alma, a körte, a birsalma, a csonthéjas gyümölcsök, a csemegeszőlő, a borszőlő, a saláta, az endívia, a cikóriasaláta, a (száraz) lencse, a (száraz) borsó, a cikóriagyökér, a tehéntej, a juhtej és a kecsketej tekintetében meghatározott MRL-ekre vonatkozóan nem állnak rendelkezésre bizonyos információk, és a kockázatkezelők részéről további vizsgálatra van szükség. Mivel nem merül fel a fogyasztókat érintő kockázat, a szóban forgó termékek tekintetében az MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. Az említett MRL-eket felül fogják vizsgálni; a felülvizsgálat az e rendelet kihirdetését követő két éven belül rendelkezésre álló információkat fogja figyelembe venni. A Hatóság megállapította, hogy a bakszakáll, a kel, a zellerlevél, a petrezselyem, a tárkony, a (száraz) bab, a pórsáfránymag, a gyógynövényteák (szárított virágok), a gyógynövényteák (szárított levelek), a fűszerek (gyümölcsök és bogyósgyümölcsök), a cukorrépa (gyökér), a sertés-, szarvasmarha-, juh- és kecskehús (izomszövet), -zsír, -máj és -vese tekintetében meghatározott MRL-ekre vonatkozóan nem állnak rendelkezésre információk, és a kockázatkezelők részéről további vizsgálatra van szükség. A szóban forgó termékekre vonatkozó MRL-eket ezért a kimutatási határértéknek megfelelő értéken kell megállapítani.

(4) A cinidon-etil tekintetében érvényes MRL-ekre vonatkozóan a Hatóság a 396/2005/EK rendelet 12. cikke (1) bekezdésének megfelelően indokolással ellátott véleményt adott ki (4). A cinidon-etilt jóváhagyása az 1134/2011/EU bizottsági végrehajtási rendeletnek (5) megfelelően nem került megújításra. Mivel a cinidon-etil használata már nem engedélyezett az Unióban, továbbá annak harmadik országban való engedélyezett használatára vonatkozóan sem érkezett bejelentés, cinidon-etil előfordulása nem várható semmilyen növényi vagy állati eredetű termékben. A Hatóság ugyanakkor indokoltnak tartja a cinidon-etilre vonatkozó MRL-ek meghatározását az egyedi meghatározási határnak megfelelő értéken vagy a 396/2005/EK rendelet 18. cikke (1) bekezdésének b) pontja szerinti alapértéken.

(5) A fenpropimorf tekintetében érvényes MRL-ekre vonatkozóan a Hatóság a 396/2005/EK rendelet 12. cikke (1) bekezdésének megfelelően indokolással ellátott véleményt adott ki (6). A Hatóság megállapította, hogy az eperre, a feketeszederre és a póréhagymára érvényes MRL kockázatot jelent a fogyasztókra nézve. Ezért helyénvaló csökkenteni ezeket az MRL-eket. A Hatóság a banán, a sárgarépa, a torma, a pasztinák/paszternák, a petrezselyemgyökér, a saláta bakszakáll, az árpa, a zab, a rozs és a búza tekintetében a maradékanyag meghatározásának módosítását, illetve az MRL-ek csökkentését javasolta. Más termékek esetében a jelenlegi MRL-ek emelését vagy változatlanul hagyását szorgalmazta. A Hatóság megállapította, hogy a hamvas szeder, a málna, a fürtös áfonya, a tőzegáfonya, a ribizli, az egres és a komló tekintetében meghatározott MRL-ekkel kapcsolatban nem álltak rendelkezésre bizonyos információk, és a kockázatkezelők részéről további vizsgálatra van szükség. Mivel nem merül fel a fogyasztókat érintő kockázat, a szóban forgó termékek tekintetében az MRL-eket a jelenleg érvényes, illetve a Hatóság által megállapított szinten indokolt rögzíteni a 396/2005/EK rendelet II. mellékletében. Az említett MRL-eket felül fogják vizsgálni; a felülvizsgálat az e rendelet kihirdetését követő két éven belül rendelkezésre álló információkat fogja figyelembe venni. A Hatóság megállapította, hogy a cukorrépagyökér tekintetében meghatározott MRL-ekkel kapcsolatban nem álltak rendelkezésre bizonyos információk, és a kockázatkezelők részéről további vizsgálatra van szükség. A szóban forgó termékre vonatkozó MRL-eket ezért a kimutatási határértéknek megfelelő értékeken kell megállapítani.

(6) A trifluszulfuron tekintetében érvényes MRL-ekre vonatkozóan a Hatóság a 396/2005/EK rendelet 12. cikke (1) bekezdésének megfelelően indokolással ellátott véleményt adott ki (7). A Hatóság a cékla, a cikóriasaláta, a cukorrépagyökér és a cikóriagyökér tekintetében a maradékanyag meghatározásának módosítását, valamint az MRL-ek csökkentését javasolta.

(7) Azon termékek tekintetében, amelyeken a szóban forgó növényvédő szer használata nem engedélyezett, és amelyekre vonatkozóan nincs hatályban import tűréshatár vagy CXL (Codex maximum residue limits, a Codex által meghatározott maximális szermaradék-határértékek), az MRL-eket az adott kimutatási határértéknek megfelelő értéken vagy a 396/2005/EK rendelet 18. cikke (1) bekezdésének b) pontja szerinti alapértéken kell megállapítani.

(8) A Bizottság konzultációt folytatott a növényvédő szerek maradékanyagaival foglalkozó uniós referencialaboratóriumokkal arról, hogy szükséges-e az egyes meghatározási határok kiigazítása. Az említett laboratóriumok több anyag tekintetében is arra a következtetésre jutottak, hogy bizonyos áruk vonatkozásában a technikai fejlődés következtében egyedi meghatározási határokat kell megállapítani.

(9) A Hatóság indokolással ellátott véleményei alapján és a tárgy szempontjából lényeges tényezőket figyelembe véve az MRL-ekkel kapcsolatos megfelelő módosítások eleget tesznek a 396/2005/EK rendelet 14. cikkének (2) bekezdésében megfogalmazott követelményeknek.

(10) Az új MRL-ek kapcsán – a Kereskedelmi Világszervezeten keresztül – kikérték az Unió kereskedelmi partnereinek véleményét, és megállapításaikat figyelembe vették.

(11) A 396/2005/EK rendeletet ezért ennek megfelelően módosítani kell.

(12) A termékek zavartalan forgalmazása, feldolgozása és fogyasztása érdekében e rendeletnek átmeneti intézkedéseket kell előírnia azokra a termékekre, amelyeket az MRL-ek módosítását megelőzően állítottak elő, és amelyekkel kapcsolatban igazolt, hogy a fogyasztók magas szintű védelme továbbra is biztosított. Mivel a hatályos MRL-ek mellett nem zárható ki a fogyasztókat érintő kockázat, e rendelet alkalmazásának időpontjától kezdve a bifentrin tekintetében a kínai kel esetében 0,01 mg/kg, a fenpropimorf tekintetében az eper, a feketeszeder és a póréhagyma esetében 0,01 mg/kg határértéket kell alkalmazni valamennyi termékre.

(13) A módosított MRL-ek érvénybe lépése előtt elegendő időt kell biztosítani arra, hogy a tagállamok, a harmadik országok és az élelmiszer-ipari vállalkozók felkészülhessenek az MRL-ek módosításából fakadó új követelmények teljesítésére.

(14) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk

A 396/2005/EK rendelet II., III. és V. melléklete e rendelet mellékletének megfelelően módosul.

2. cikk

A valamennyi termékben, illetve azok felületén előforduló karbetamid, cinidon-etil és trifluszulfuron hatóanyag tekintetében azon termékekre, amelyeket 2017. augusztus 23. előtt állítottak elő, a 396/2005/EK rendelet továbbra is az e rendeletben szereplő módosítások nélkül alkalmazandó.

A kínai kel kivételével a valamennyi termékben, illetve azok felületén előforduló bifentrin hatóanyag tekintetében, illetve az eper, a feketeszeder és a póréhagyma kivételével a valamennyi termékben, illetve azok felületén előforduló fenpropimorf hatóanyag tekintetében azon termékekre, amelyeket 2017. augusztus 23. előtt állítottak elő, a 396/2005/EK rendelet továbbra is az e rendeletben szereplő módosítások nélkül alkalmazandó.

3. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ezt a rendeletet 2017. augusztus 23-tól kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2017. január 30-án. a Bizottság részéről az elnök Jean-Claude JUNCKER

(1) HL L 70., 2005.3.16., 1. o.

(2) Európai Élelmiszerbiztonsági Hatóság: Reasoned opinion on the review of the existing maximum residue levels (MRLs) for bifenthrin according to Article 12 of Regulation (EC) No 396/2005 (Indoklással ellátott vélemény a bifentrin maradékanyag-határértékeinek a 396/2005/EK rendelet 12. cikke szerinti felülvizsgálatáról). The EFSA Journal 2015; 13(4):4081.

(3) Európai Élelmiszerbiztonsági Hatóság: Reasoned opinion on the review of the existing maximum residue levels (MRLs) for carbetamide according to Article 12 of Regulation (EC) No 396/2005 (Indoklással ellátott vélemény a karbetamid maradékanyag-határértékeinek a 396/2005/EK rendelet 12. cikke szerinti felülvizsgálatáról). The EFSA Journal 2015; 13(7):4192.

(4) Európai Élelmiszerbiztonsági Hatóság: Reasoned opinion on the review of the existing maximum residue levels (MRLs) for cinidon-ethyl according to Article 12 of Regulation (EC) No 396/2005 (Indoklással ellátott vélemény a cinidon-etil maradékanyag-határértékeinek a 396/2005/EK rendelet 12. cikke szerinti felülvizsgálatáról). The EFSA Journal 2015; 13(7):4166.

(5) A Bizottság 2011. november 9-i 1134/2011/EU végrehajtási rendelete a cinidon-etil hatóanyag jóváhagyása megújításának a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti megtagadásáról és az 540/2011/EU bizottsági végrehajtási rendelet módosításáról (HL L 292., 2011.11.10., 1. o.).

(6) Európai Élelmiszerbiztonsági Hatóság: Reasoned opinion on the review of the existing maximum residue levels (MRLs) for fenpropimorph according to Article 12 of Regulation (EC) No 396/2005 (Indoklással ellátott vélemény a fenpropimorf maradékanyag-határértékeinek a 396/2005/EK rendelet 12. cikke szerinti felülvizsgálatáról). The EFSA Journal 2015; 13(3):4050.

(7) Európai Élelmiszerbiztonsági Hatóság: Reasoned opinion on the review of the existing maximum residue levels (MRLs) for triflusulfuron according to Article 12 of Regulation (EC) No 396/2005 (Indoklással ellátott vélemény a trifluszulfuron maradékanyag-határértékeinek a 396/2005/EK rendelet 12. cikke szerinti felülvizsgálatáról). The EFSA Journal 2015; 13(7):4190.